
Б е о г р а д

И Н Ф О Р М А Ц И Ј А
о одржаном Јавном слушању на тему Представљање Предлога закона о успостављању и функционисању система за управљање кохезионом политиком“, 19. фебруара 2026. године
Одбор за европске интеграције одржао је Јавно слушање на тему „Представљање Предлога закона о успостављању и функционисању система за управљање кохезионом политиком“, 19. фебруара 2026. године, на основу Одлуке 20 Број: 06-2/27-26-1.
Јавном слушању су присуствовали: Елвира Ковач, потпредседница Народне скупштине и председница Одбора за европске интеграције; Жељко Ребрача, Ана Миљанић, Горан Милић, др Иван Рајичић, Дубравка Филиповски, Бранислав Јосифовић, др Александра Томић, Сања Џајић, Дуња Симоновић Братић, Живота Старчевић, Загорка Алексић, др Ана Јаковљевић, проф. др Слободан Цвејић, Роберт Козма, Драган Јонић, Ненад Крстић, Татјана Николић, Ана Белоица Мартаћ, Анита Нешић, Оливера Денић, Светлана Милијић, Драгана Арсић, Сања Милошевић, Миљана Милојевић, Стефан Китановић, Лидија Начић, Горан Николић, Милија Милетић, Здравко Младеновић, Дијана Радовић, Милица Јаблановић Марушић, народни посланици; Њ.Е. Андреас фон Бекерат, шеф Делегације Европске уније у Републици Србији; Ана Станковић и Konstantinos Soupilas, Делегација Европске уније у Републици Србији; Мира Раденовић Бојић, државна секретарка у Министарству за европске интеграције и Бранко Будимир, в.д. помоћника министра за европске интеграције; Њ.Е. José Rui Velez Caroço, амбасадор Португалије у Србији, Њ.Е. Јan Bondy, амбасадор Чешке у Србији, Carsten Meyer-Wiefhausen, заменик амбасадора Немачке, Anastasios Kezas, заменик амбасадора и први саветник, Амбасада Грчке, Stefanie Müller, отправница послова, Амбасада Аустрије, Francesko Mania, први секретар, Амбасада Италије, Thomas Maes, саветник за конзуларна и политичка питања, Aмбасада Белгије, Stanimir Gizdev, саветник, Aмбасада Бугарске, Léopold Lucquet, Амбасада Француске, Brian Egan, заменик амбасадора Ирске; Дина Шишовић, испред Привредне коморе Србије; Мирослава Бабић и Милан Маличевић, Регионална развојна агенција Панонрег Суботица; Александар Дунђерски, Регионална развојна агенција Бачка; Драгана Стојановић, Регионална развојна агенција Југ; Слободан Петраш, Регионална развојна агенција Јужни Банат доо Панчево; Ненад Поповић, Регионална развојна агенција за економски развој Шумадије и Поморавља; Луција Васиљевић, Регионална агенција за просторни и економски развој Рашког и Моравичког округа; Драгана Белензада, АРРА Центар за развој Јабланичког и Пчињског округа; Љиљана Марковић, Регионална агенција за развој и европске интеграције Београд; Биљана Филиповић, Регионална развојна агенција Подриња, Подгорине и Рађевине доо Лозница, Часлав Јовичић, Европски покрет у Србији (ЕPuS); Mарија Миленковић, Институт за територијални економски развој (InTER); Славко Лукић, Регионална развојна агенција „Златибор“; Никола Тарбук, Александар Маринковић, Милена Радомировић и Јелена Плочић, Стална конференција градова и општина (СКГО).
Јавно слушање је отворила Елвира Ковач, потпредседница Народне скупштине и председница Одбора за европске интеграције, која је поздравила све присутне.
Њ.Е. Андреас фон Бекерат, шеф Делегације Европске уније у Републици Србији, је истакао да је у процесу израде нацрта овог Предлога закона изузетно велику техничку улогу имала и Европска унија (ЕУ). Објаснио је да је циљ овог закона усклађивање са заједничким прописима о структуралним фондовима за 2021. годину и то из два разлога. Као прво, како је навео, да се формира законска основа и постави институционални оквир за управљање кохезионим фондовима, док је други разлог то што ће усвајање овог закона допринети преговорима Србије за чланство у ЕУ. Дискусију у оквиру парламентарне процедуре о овом Предлогу закона је истакао као позитиван чинилац.
Државна секретарка М. Раденовић Бојић је истакла да је овај Предлог закона Влада Републике Србије (РС) утврдила на седници одржаној 9. фебруара 2026. године, те додала да је реч о кључном предуслову за напредовање у оквиру Поглавља 22 (Регионална политика и координација структурних инструмената). Како је објаснила, циљ је да Србија благовремено изгради систем за управљање кохезионом политиком и фондовима ЕУ, односно, да буде институционално и административно спремна за тренутак приступања ЕУ. Подсетила је да је Влада РС 2019. године усвојила Акциони план за Поглавље 22, а којим се изричито предвиђа доношење свеобухватног законског оквира за кохезиону политику, као једног од кључних предуслова за напредак у том Поглављу. Додала је да је текст овог Предлога закона резултат широког инклузивног процеса консултација уз учешће свих релевантних заинтересованих страна и у потпуности је усклађен са националним прописима, као и правним тековинама ЕУ. У погледу структуре закона, навела је да Прво поглавље садржи основне одредбе којима су дефинисани предмет и циљ самог закона, појмови из кохезионе политике и фондови из којих се она финансира, даље да Друго поглавље садржи стратешки оквир, Треће поглавље обухвата програмирање, Четврто се тиче предуслова за подршку из фондова кохезионе политике, Пето поглавље представља систем управљања и контроле, Шесто поглавље је управљање неправилностима и заштита финансијских интереса ЕУ, Седмо поглавље је праћење, извештавање, вредновање, обавештавање и видљивост, Осмо поглавље је финансијско управљање, Девето су капацитети за спровођење фондова кохезионе политике, Десето поглавље је доношење подзаконских аката и Једанаесто поглавље садржи прелазне и завршне одредбе.
У дискусији су учествовали проф. др С. Цвејић, Р. Козма, Д. Јонић, др А. Јаковљевић, др А. Томић, Б. Јосифовић, З. Младеновић, Т. Николић.
Проф. др Слободан Цвејић, заменик члана Одбора за европске интеграције, је изнео да нема никаквог смисла усвајање и почетак имплементације овог закона ако не постоји слободно правосуђе и тужилаштво, с обзиром да и сам закон прописује да се инстанце надлежне за контролу и надзор над применом закона налазе у оквиру јавне управе.
Роберт Козма, члан Одбора за европске интеграције, је истакао значај одговора на кључна питања попут владавине права, правне државе, успостављања функционалних демократских институција, те да потпуна примена овог закона, и кад буде усвојен, неће бити могућа с обзиром да се са потпуном применом отпочиње када земља постане чланица ЕУ, а што није могуће без владавине права. 

Драган Јонић, члан Одбора за европске интеграције, је изнео да сматра веома битним решавање проблема са административним капацитетима, посебно у мањим срединама у РС, као и да је пожељно да се за надзор кохезионих политика формира независно тело које ће се искључиво бавити контролом финансија и утрошка тих финансијских средстава која су опредељена у оквиру кохезионог фонда.
Државна секретарка М. Раденовић Бојић је одговорила да постоје механизми да се све заинтересовине стране укључе у доношење овог закона, а један од тих механизама јесте управо и ово јавно слушање, као и да су спремни да саслушају и позитивне и негативне критике. Осврнула се и на постојеће програме регионалног интегралног развоја који служе подизању капацитета локалних самоуправа, пре свега у руралним срединама, па је на тај начин успешно реализовано на стотине различитих пројеката са циљем да се капацитети и цивилних и стручних организација развију и унапреде. Закључила је са тим да су ови пројекти управо најбоље оцењени пројекти у смислу коришћења средстава ЕУ и остварених резултата.
Др Ана Јаковљевић, чланица Одбора за европске интеграције, је указала да од 2012. године не постоји Стратегија регионалног развоја као кључни документ који регулише смањење регионалних једнакости, паметно усмеравање инвестиција, боље коришћење локалних потенцијала, приступ европским фондовима и координацију државе и локалних самоуправа. 
Државна секретарка је објаснила да, када се говори о регионалном интеграцлном развоју, постоји низ инструмената на којима Министарство за европске интеграције, али и бројна друга министарства, континуирано раде. Додала је да је у последњих неколико година израђено 12 интегралних регионалних стратегија које се тичу искључиво мањих и руралних средина на југу Србије, у складу са процењеним приоритетима. Навела је да је, ових дана, потписан уговор и за 10 нових интегралних регионалних стратегија, те да је из свих тих стратегија произашло и неколико стотина пројеката о којима је већ говорила, а на који начин је омогућено да новац, управо, иде тамо где је најпотребнији.
Др Александра Томић, чланица Одбора за европске интеграције, је нагласила важност одржавања овог јавног слушања, с обзиром да се већ две године разговара о кохезионој политици. Истакла је и да је сама ЕУ одустала од стратегија регионалног развоја и финансирања таквих стратегија још 2014. године и то због тога што у односу на пројекте које је имала директно са локалним самоуправама један део проблема се тицао саме израде тих пројеката, а други део се односио на обавезу сваке локалне самоуправе да финансира учешће у пројекту у висини од 15%, а што добар део општина није могао да учини из својих буџета. Додала је и да сматра неопходним анимирати невладине организације да узму учешће у свим местима која ће аплицирати за средства из регионалног развоја и која се односе на кохезиону политику ЕУ, тако да сви имају своју улогу у том механизму свеукупног развоја друштва и да, на крају, сваки грађанин учествује, са различитих аспеката, у таквим пројектима. 
Бранислав Јосифовић, члан Одбора за европске интеграције, је навео да је суштина овог закона равномерна регионална развијеност свих крајева Србије. Како је навео, данас уз велику помоћ државе, мале локалне самоуправе реализују значајне пројекте и то од комплетних реконструкција домова здравља, до унапређења регионалних саобраћајница. Указао је на неопходност помоћи локалним самоуправама у предфинансирању и суфинансирању пројеката.
Државна секретарка М. Раденовић Бојић је истакла да је Министарство за европске интеграције заједно са Министарством финансија, по први пут, у буџету за 2026. годину определило средства за помоћ у предфинансирању и суфинансирању пројеката за локалне самоуправе и то у износу који ће то финансирање од стране локалних самоуправа смањити бар за половину.

Здравко Младеновић, заменик члана Одбора за европске интеграције, је изнео да је циљ да се новац из европских фондова упути тамо где је најпотребније, а то су објекти јавне намене и јавна инфраструктура. 
Татјана Николић, народна посланица, се осврнула на Годишњи извештај Европске комисије у ком је консатован напредак у погледу институционалног оквира за кохезиону политику, тако да се очекује континуитет кохезија и увезивање свих институција, малих, великих, локалних и регионалних. 
Славко Лукић из Регионалне развојне агенције „Златибор“ је истакао да већ двадесет година пружају помоћ јавном, приватном и цивилном сектору за припрему за улазак у ЕУ, те додао да структура извоза приватног сектора износи око 50%, 60% – 70% у ЕУ, зависно од године, те је то разлог због чега и постоје регионалне развојне агенције које израђују пројекте за мале, средње и велике локалне самоуправе, као и међуопштинске пројекте. 

Мирослава Бабић из Регионалне развојне агенције Панонрег Суботица је указала на значај планских докумената, те додала да Закон о планском систему обавезује све јединице локалне самоуправе да имају планове развоја, а у последње време се на три године израђују и средњорочни планови којима се, управо, предвиђају будуће инвестиције, те додала да је неопходно јачати капацитете како би се аплицирало и повлачила средства из кохезионих фондова када РС постане чланица ЕУ.
Ненад Поповић из Регионалне развојне агенције за економски развој Шумадије и Поморавља је нагласио да ће овај закон створити чврст оквир за саржину регионалног развоја, а то је међуопштинска и међуресорна сарадња која је заснована на различитим типовима стратешких планова. Нагласио је важност интегрисаног територијалног развоја (ИТИ), као механизма кохезионе политике ЕУ који се, по први пут, примењује у једној од земаља кандидата кроз два програма и даје доста добра резултате, уз стандардне проблеме који се јављају приликом имплементације.
Никола Тарбук из Сталне конференције градова и општина (СКГО) је истакао да ова организација постоји већ 73 године и једина мисија јој је да ради на развоју локалне самоуправе. Како је навео, овај закон успоставља један систем који треба да омогући развој локалних заједница и да се ефикасно искористе средства из фондова ЕУ кроз кохезију. Нагласио је важност законских одредби које прописују системска улагања у капацитете у предстојећим годинама, као и најаве да ће држава подржати локалне самоуправе у предфинансирању и кофинансирању пројеката из фондова ЕУ, као и да се настави са јачањем капацитета организација и институција које се тиме баве.
М. Раденовић Бојић је изнела закључак да је овај закон, заправо, закон предуслова и да је његова имплементација важна али да ће бити успешна само ако се системски приступи припреми комплетног система, фондова и административних капацитета да се, у моменту када Србија буде приступила ЕУ, могу прихватити ови фондови и да се могу имплементирати на најбољи могући начин, а све у циљу интегралног регионалног развоја, односно, смањења разлика у развоју између региона у РС. 
Након дискусије, председавајућа се захвалила свим учесницима на присуству и подели значајних информација и искустава, те је затворила јавно слушање о Предлогу закона о успостављању и функционисању система за управљање кохезионом политиком.
